**Քոլին Թոմաս-Ջենսենը միանում է «Ավրորային»՝ որպես հանրային կապերի եւ ռազմավարական հաղորդակցության տնօրեն**

*ԱՄՆ Միջազգային զարգացման գործակալության նախկին բարձրաստիճան պաշտոնյան կօգնի ընդլայնել կազմակերպության համաշխարհային մարդասիրական գործունեությունը*

**Երեւան․ 2025 թ․ հունվարի 31․**«Ավրորա» մարդասիրական նախաձեռնության հանրային կապերի եւ ռազմավարական հաղորդակցության տնօրեն է նշանակվել Քոլին Թոմաս-Ջենսենը։ Նա կղեկավարի կազմակերպության՝ մարդասիրական ընդլայնվող համայնքի աջակցությանն ուղղված ջանքերը, այդ թվում՝ նպաստելով անհատներին եւ տեղական կազմակերպություններին ավելի արդյունավետ եւ կայուն ֆինանսական միջոցներ տրամադրելուն, որոնք իրենց հերթին օժանդակություն եւ պաշտպանություն են տրամադրում ծայրահեղ կարիքի մեջ գտնվող համայնքներում։

Մինչեւ «Ավրորային» միանալը Թոմաս-Ջենսենը եղել է ԱՄՆ Միջազգային զարգացման գործակալության (USAID) ղեկավարի ազգային անվտանգության հարցերով խորհրդականը։

«Ուրախ եմ «Ավրորային» միանալու հնարավորության համար եւ խթանելու վերջինիս ջանքերն ուղղված ամենասուր ճգնաժամերի առաջնագծում մարդասիրական խիզախ աշխատանք իրականացնողների աջակցությանը»,- ասաց Թոմաս-Ջենսենը: «Քանի որ կառավարությունները եւ զինված խմբերը հետզհետե ավելի հանդուգն են դառնում միջազգային մարդասիրական օգնություն տրամադրողների մուտքը սահմանափակելիս, այսօր առավել, քան երբեւէ, կարեւոր է հզորացնել տեղում արձագանքողների համաշխարհային ցանցը՝ նպաստելով նորարար եւ կայուն լուծումներ առաջարկող նախաձեռնությունների իրականացմանը՝ աջակցելու նրանց կենսապահպան գործունեությանը»:

Թոմաս-Ջենսենն իր գործունեությունն սկսել է ԱՄՆ Միջազգային զարգացման գործակալությունում՝ մարդասիրական աշխատանք իրականացնելով Սուդանում՝ Դարֆուրի ցեղասպանության ժամանակ: Աշխատելով Միջազգային ճգնաժամային խմբի եւ Enough նախաձեռնության հետ՝ նա մշակել եւ ղեկավարել է ազդեցիկ տեղեկատվական արշավներ՝ ապահովելու միջազգային առավել արդյունավետ արձագանք ցեղասպանություններին եւ զանգվածային ոճրագործություններին։ 2010-2017 թթ․ նա պատասխանատու պաշտոններ է զբաղեցրել Պետքարտուղարությունում եւ ՄԱԿ-ում ԱՄՆ մշտական ներկայացուցչությունում։

«Մենք ուրախ ենք ողջունել Քոլին Թոմաս-Ջենսենին «Ավրորայի» թիմում։ Քոլինի խոր հավատն աշխարհի ամենահրատապ մարտահրավերների հաղթահարմանն ուղղված մեր հավաքական պատասխանատվության հանդեպ համահունչ է «Ավրորայի» բուն առաքելությանը», - ասաց «Ավրորա» մարդասիրական նախաձեռնության ղեկավար Արմինե Աֆեյանը: «Նրա փորձառությունը մարդասիրությունն ու մարդու իրավունքներն առաջ մղելու գործում, անկասկած, կօգնի մեզ հասնել նույնիսկ ավելի մեծ ազդեցության մեր գործունեության այս առանցքային փուլում»:

«Ավրորա» մարդասիրական նախաձեռնությունը, որը ստեղծվել է Հայոց ցեղասպանությունը վերապրողների անունից՝ ի երախտագիտություն նրանց փրկողների, ձգտում է լուծել մարդասիրական խնդիրներն աշխարհի տարբեր անկյուններում՝ տեղում օգնելով ամենակարիքավորներին: Մինչեւ հիմա «Ավրորան» օգնության ձեռք է մեկնել ավեի քան 3.4 միլիոն մարդու 60 երկրում եւ տարածքում՝ ֆինանսական միջոցներ տրամադրելով 463 նախագծի, որոնք ուղղված են արագ արձագանքմանը, սննդի, ջրի, կրթության, բժշկական օգնության ապահովմանը, սոցիալ-հոգեբանական աջակցությանը եւ բազմաթիվ այլ ծառայությունների տրամադրմանն անապահով համայնքներում:

Այս տարի «Ավրորան» կնշի իր գործունեության 10-ամյակը, որը կնշանավորվի մի շարք միջոցառումներով, այդ թվում՝ մայիսին Լոս Անջելեսում կկայանա Մարդու իրավունքների եւ մարդասիրության ֆորումը, սեպտեմբերին Նյու Յորքում կհայտարարվեն «Ավրորայի» հերոսների անունները, իսկ նոյեմբերին Էլիս կղզում տեղի կունենա «Ավրորա» մրցանակի շնորհման արարողությունը, որտեղ կհայտարարվի 2025 թ․ դափնեկրի անունը։

 **Քոլին Թոմաս-Ջենսենի մասին**

Մինչեւ «Ավրորային» միանալը Քոլինը ԱՄՆ Միջազգային զարգացման գործակալության ղեկավարի ազգային անվտանգության հարցերով խորհրդականն էր։ Նախկինում նա աշխատել է ԱՄՆ խաղաղության ինստիտուտում՝ որպես խաղաղության գործընթացների ավագ փորձագետ, իսկ WestExec Advisors խորհրդատվական ընկերությունում՝ Աֆրիկայի հարցերով ավագ խորհրդական: 2013-2017 թթ․ նա եղել է ՄԱԿ-ում ԱՄՆ մշտական ​​ներկայացուցչի քաղաքականության հարցերով ավագ խորհրդական եւ ՄԱԿ-ում ԱՄՆ մշտական ներկայացուցչության վաշինգտոնյան գրասենյակի ղեկավարի տեղակալ։ 2010-2012 թթ․ նա աշխատել է ԱՄՆ Պետքարտուղարությունում՝ որպես Սուդանի եւ Հարավային Սուդանի հարցերով ԱՄՆ հատուկ բանագնացի հատուկ խորհրդական։ Քոլինն աշխատել է ԱՄՆ Միջազգային զարգացման գործակալությունում՝ 2004 թվականին մարդասիրական աշխատանք իրականացնելով Դարֆուրում (Սուդան) եւ Հայիթիում՝ 2010 թ․ երկրաշարժից հետո:

Քոլին Թոմաս-Ջենսենը հետազոտությունների ​​եւ քաղաքականության հարցերով ավագ պաշտոններ է զբաղեցրել Միջազգային ճգնաժամային խմբում եւ Ամերիկյան առաջընթացի կենտրոնում, որտեղ նա օգնել է հիմնել Enough նախագիծը: 2017 եւ 2018 թթ․ եղել է ՄԱԿ-ի Հարավային Սուդանի հարցերով փորձագիտական խմբի անդամ: Նրա հետազոտություններն ու վերլուծությունները հրապարակվել են Foreign Affairs, Foreign Policy, Current History եւ Christian Science Monitor պարբերականներում:

Փոմոնայի քոլեջն ավարտելուց հետո Քոլինը եղել է ԱՄՆ Խաղաղության կորպուսի կամավոր՝ անգլերեն դասավանդելով Եթովպիայի եւ Մոզամբիկի ավագ դպրոցներում։ Նա աֆրիկյան գիտությունների մագիստրոսի աստիճան է ստացել Լոնդոնի համալսարանի Արեւելյան եւ աֆրիկյան գիտությունների դպրոցում:

**«Ավրորա» մարդասիրական նախաձեռնության մասին**

«Ավրորա» մարդասիրական նախաձեռնությունը ձգտում է լուծել մարդասիրական խնդիրներն աշխարհի տարբեր անկյուններում՝ տեղում օգնելով ամենակարիքավորներին: Բացահայտելով եւ աջակցելով մերօրյա հերոսներին, պատմելով նրանց խիզախ աշխատանքի մասին եւ օգնելով շարունակել այն՝ «Ավրորան» զգալի ազդեցություն է գործել ծայրահեղ կարիքի մեջ գտնվող մարդկանց կյանքի վրա: Ավելին իմանալու համար այցելել [www.auroraprize.com](http://www.auroraprize.com):

**ԶԼՄ-ների համար**՝ media@auroraprize.com